b"\n_START_ARTICLE_\nClorosi\n_START_PARAGRAPH_\nClorosi, en bot\xc3\xa0nica, \xc3\xa9s la condici\xc3\xb3 en la qual les fulles no produeixen prou clorofil\xc2\xb7la. Com que la clorofil\xc2\xb7la \xc3\xa9s la responsable del color verd de les fulles, les fulles clor\xc3\xb2tiques s\xc3\xb3n p\xc3\xa0l\xc2\xb7lides, grogues o groc-blanquinoses. La planta afectada pot acabar morint per no poder produir carbohidrats, per\xc3\xb2 el mutant ppi2 alb\xc3\xad d'Arabidopsis thaliana \xc3\xa9s viable si rep sacarosa ex\xc3\xb2gena._NEWLINE__NEWLINE_La clorosi pot ser causada per manca de llum i aleshores se'n diu etiolaci\xc3\xb3 (plantes etiolades)_NEWLINE_La clorosi f\xc3\xa8rrica en les plantes \xc3\xa9s la manifestaci\xc3\xb3 d'una defici\xc3\xa8ncia en ferro._NEWLINE_Hi ha clorosi provocada per la defici\xc3\xa8ncia en altres elements com per exemple el magnesi._NEWLINE_En fruiters conreats en terres molt calc\xc3\xa0ries s'observa sovint la clorosi en c\xc3\xadtrics, presseguers sobre el peu de la mateixa esp\xc3\xa8cie, en pereres empeltades en algunes seleccions de codonyer i en l'olivera varietat arbequina, entre moltes altres. Tamb\xc3\xa9 poden resultar afectades per clorosi les fragues o maduixots. Altres plantes o varietats s\xc3\xb3n molt resistents a la defici\xc3\xa8ncia en ferro com ara l'ametllers i figueres._NEWLINE_Si b\xc3\xa9 la majoria de les terres tenen suficient ferro per a subvenir les necessitats de les plantes el problema acostuma a ser que en s\xc3\xb2ls alcalins, amb un pH elevat, el ferro no es troba en una forma qu\xc3\xadmica assimilable._NEWLINE_Hi ha dues estrat\xc3\xa8gies per a posar-hi remei. La primera seria seleccionar varietats o portaempelts capaces d'absorbir el ferro en condicions alcalines i la segona utilitzar adobs especials com els quelats de ferro. _NEWLINE_Aquesta \xc3\xbaltima soluci\xc3\xb3 resulta molt cara, ja que s'han d'aplicar quelats cada any i \xc3\xa9s preferible la primera que realment resol el problema definitivament."